b'\n_START_ARTICLE_\nPer Savilahti-Nagander\n_START_SECTION_\nSeuraura\n_START_PARAGRAPH_\nSavilahti-Nagander on Lule\xc3\xa5 HF:n kasvatti. H\xc3\xa4n pelasi ensimm\xc3\xa4isen Elitserien-ottelunsa joukkueessa kaudella 2002\xe2\x80\x932003. Savilahti-Nagander ei onnistunut murtautumaan joukkueeseen ja h\xc3\xa4n pelasi useimmista kausistaan my\xc3\xb6s osan J20 SuperElitiss\xc3\xa4 ja HockeyAllsvenskanissa. Kev\xc3\xa4\xc3\xa4ll\xc3\xa4 2005 Savilahti-Nagander voitti J20 SuperElitin hopeaa. H\xc3\xa4n pelasi Luulajassa kev\xc3\xa4\xc3\xa4seen 2008 saakka._NEWLINE_Kaudeksi 2008\xe2\x80\x932009 Savilahti-Nagander siirtyi sarjatasoa alemmas Allsvenskan-joukkue AIK IF:n riveihin. H\xc3\xa4n oli nostamassa joukkuetta Elitserieniin kev\xc3\xa4\xc3\xa4ll\xc3\xa4 2010. Savilahti-Nagander teki kuitenkin 1+1-vuotisen sopimuksen SM-liigajoukkue Saimaan Pallon kanssa huhtikuussa 2010. Syyskuussa 2010 Savilahti-Nagander k\xc3\xa4vi kolmen ottelun lainalla Mestis-joukkue Mikkelin Jukureissa. H\xc3\xa4n voitti SaiPan sis\xc3\xa4isen j\xc3\xa4\xc3\xa4hyp\xc3\xb6rssin 92 minuutillaan._NEWLINE_Maaliskuussa 2011 Savilahti-Nagander k\xc3\xa4ytti optionsa ja teki vuoden mittaisen jatkosopimuksen SaiPan kanssa. H\xc3\xa4n teki kaudella 2011\xe2\x80\x932012 p\xc3\xa4\xc3\xa4sarjauransa yhden kauden piste-enn\xc3\xa4tyksen tehoilla 8+13=21. Maaliskuussa 2012 Savilahti-Nagander jatkoi sopimustaan taas vuodella. Saman vuoden joulukuussa h\xc3\xa4n teki j\xc3\xa4lleen vuoden mittaisen jatkosopimuksen SaiPan kanssa. Kaudella 2013\xe2\x80\x932014 Savilahti-Nagander oli pelipaikastaan huolimatta viidell\xc3\xa4 osumallaan SaiPan paras maalintekij\xc3\xa4 kev\xc3\xa4\xc3\xa4n 2014 pudotuspeleiss\xc3\xa4 Jesse Mankisen kanssa. H\xc3\xa4n jakoi my\xc3\xb6s joukkueen sis\xc3\xa4isen tehotilaston voiton Dan Spangin kanssa lukemalla +7._NEWLINE_Kaudeksi 2014\xe2\x80\x932015 Savilahti-Nagander palasi kaksivuotisella sopimuksella kasvattajaseuraansa Lule\xc3\xa5 HF:\xc3\xa4\xc3\xa4n. H\xc3\xa4n voitti joukkueen sis\xc3\xa4isen tehotilaston lukemalla +13. Savilahti-Nagander voitti my\xc3\xb6s Mestarien liigan mestaruuden. Kaudella 2015\xe2\x80\x932016 h\xc3\xa4n pettyi Luulajassa saamaansa peliaikaan, purki sopimuksensa joukkueen kanssa ja palasi marraskuussa 2015 loppukaudeksi Saimaan Palloon. Hein\xc3\xa4kuussa 2016 Savilahti-Nagander teki joukkueen kanssa kaksivuotisen jatkosopimuksen._NEWLINE_Kesken kauden 2016\xe2\x80\x932017, SM-liigan siirtotakarajalla helmikuussa 2017 SaiPa vuokrasi Savilahti-Naganderin ja Curtis Hamiltonin loppukaudeksi Turun Palloseuraan, kun joukkue oli SM-liigassa viimeisen\xc3\xa4. Vastaavasti TPS:n lainasi SaiPaan Markus Kojon ja Teemu L\xc3\xa4ms\xc3\xa4n._NEWLINE_Kauden 2018\xe2\x80\x932019 kynnyksell\xc3\xa4 Savilahti-Nagander siirtyi vuoden mittaisella sopimuksella Tanskan Metal Ligaenin Herlev Eaglesiin.\n_START_SECTION_\nMaajoukkueura\n_START_PARAGRAPH_\nSavilahti-Nagander pelasi alle 20-vuotiaiden MM-kilpailuissa vuonna 2005. Yhteens\xc3\xa4 h\xc3\xa4n on pelannut 15 nuorten ja kahdeksan poikien maaottelua.\n_START_SECTION_\nMuuta\n_START_PARAGRAPH_\nSavilahti-Naganderin is\xc3\xa4 on l\xc3\xa4ht\xc3\xb6isin Suomen Ylitorniolta.'